
                   1. Alegerile legislative din Polonia

                   La 25 septembrie a.c., circa 30 de milioane de alegători polonezi au fost chemaţi la urne pentru a-i alege pe cei 460 de deputaţi ai Seimului (Camera inferioară) şi pe cei 100 de senatori, pentru un mandat de patru ani. Deputaţii Seimului sunt aleşi pe baza principiului proporţionalităţii, în timp ce alegerea senatorilor se face prin scrutin majoritar.
                   Potrivit ultimelor sondaje electorale, Partidul Conservator „Lege şi Justiţie” (PiS) era creditat cu 31,4% din intenţiile de vot, iar liberalii din Platforma Civică (PO) cu circa 29%. Partidul Social-Democrat (SLD), aflat la putere din anul 2001, era creditat cu mai puţin de 8% din voturi. 

                   Partidul Conservator reprezintă politica de dreapta creştin-democrată, dar pe plan social şi economic are un program marcat de influenţe de stânga: avantaje fiscale şi ajutoare pentru familiile cu mulţi membri, precum şi a celor defavorizate. Liberalii din PO au făcut campanie pentru o reformă fiscală radicală, care să stimuleze economia afectată de o rată ridicată a şomajului (circa 18%). 

                   Trecutul comunist al Poloniei a fost subiectul principal în campania electorală. "Prea multe vestigii ale epocii comuniste persistă în Polonia de astăzi. Statul trebuie schimbat", au afirmat reprezentanţii PiS. Liderii dreptei îşi declară provenienţa din mişcarea „Solidaritatea”. La 25 de ani de la crearea primului sindicat liber din lumea comunistă, care a contribuit la înlăturarea sistemului, ei şi-au prezentat cu mândrie trecutul de militanţi pentru libertate şi drepturile muncitorilor. "Polonezii votează întotdeauna pe baza diferenţelor dintre «noi», adică Solidaritatea, şi «ei», adică foştii comunişti", afirmă sociologul Edmund Wnuk-Lipinski, de la Institutul de Ştiinţe Politice. "Din acest motiv îşi prezintă biografiile oamenii politici. Este o tactică foarte eficientă", a adaugat el. Cu atât mai mult cu cât, la numai două săptămâni după alegerile legislative, vor avea loc şi cele prezidenţiale, astfel încât cele două campanii electorale sunt practic suprapuse.  

                   Pentru a reface imaginea SLD, serios afectată de o lungă serie de scandaluri de corupţie, liderii acestuia au încercat chiar să profite de legenda „Solidarităţii”. La ceremoniile organizate la sfârşitul lunii august, pentru a marca împlinirea a 25 de ani de la înfiinţarea sindicatului, social-democraţii au reluat revendicările istorice ale greviştilor de la Gdansk din 1980, iniţiativă care a provocat nemulţumire în Polonia. 

                   Pentru a elimina definitiv urmele comunismului, partidele de dreapta au promis, în primul rând, deschiderea arhivelor serviciilor secrete comuniste. Spre deosebire de fosta RDG sau de Cehia, liderii polonezi nu au acceptat deschiderea acestor arhive. Potrivit analiştilor, o parte din documente au fost distruse de comunişti, iar modul netransparent de gestionare a acestora a permis manipulări şi jocuri politice, dar şi scurgeri de informaţii din mai multe dosare personale. O mică formaţiune de extremă-dreapta, Mişcarea patriotică, a difuzat în campania electorală numele persoanelor bănuite că ar fi fost agenţi ai serviciilor speciale comuniste, deveniţi oameni politici de prim-plan, în special în rândurile forţelor de stânga. 

                   În Polonia, principalul angajament al planului liberal al Platformei Civice (PO) este o vastă reformă fiscală pentru introducerea cotei unice. PO are în vedere impunerea unei cote de 15% pentru TVA, impozitul pe profit şi impozitul pe venit. PO intenţionează astfel să urmeze exemplul Slovaciei, care a aplicat, la începutul anului 2004, cea mai radicală reformă fiscală din Europa, aplicând o cotă unică de 19% pentru TVA, impozit pe venit şi impozit pe profit. Slovacia, care, potrivit experţilor, a întârziat mult aplicarea reformelor în anii '90, a reuşit să îşi creeze o imagine de ţară deschisă şi reformatoarea şi a devenit în scurt timp o atracţie pentru investitorii internaţionali. 

                Potrivit Comisiei electorale naţionale, conservatorii şi liberalii au câştigat alegerile parlamentare din Polonia. Astfel, Partidul Conservator „Lege şi Justiţie” (PiS) a obţinut 26,99% din voturi (155 mandate), iar liberalii din Platforma Civică (PO), 24,14% (133 mandate). Cele două partide şi-au reafirmat intenţia de a forma o coaliţie guvernamentală, împreună putând dispune de o majoritate confortabilă în noul Parlament polonez. Partidul populist „Samoobrona” s-a clasat pe poziţia a treia, cu 11,41% din voturi (56 mandate), situându-se înaintea Partidului Social-Democrat (SLD),  care a obţinut numai 11,31% din sufragii (55 mandate). Liga Familiilor Poloneze (LPR), ultracatolic şi naţionalist, a obţinut 7,97% din voturi (34 mandate), iar Partidul Ţărănesc (PSL), 6,96% (25 mandate). Nici un alt partid nu a depăşit pragul de 5%, necesar pentru a permite intrarea în Parlament. Din Seim mai fac parte şi doi reprezentanţi ai minorităţilor naţionale. 

                   Rata de participare la vot a fost de aproximativ 40,6%, cea mai scăzută înregistrată la legislativele din Polonia după 1989.

                   2. Situaţia din Irak

                   Statele Unite încearcă să obţină un consens de ultim moment cu privire la textul Constituţiei irakiene, cu câteva zile înainte de referendumul prevăzut pentru 15 octombrie a.c., mizând pe intermedierea între sunniţi, care se opun textului, şi kurzi şi şiiţi, de cealaltă parte. În ultimele zile, ambasadorul american Zalmay Khalilzad a devenit un mesager al sunniţilor, prezentând responsabililor kurzi şi şiiţi cererile acestora privitoare la amendamente la text. Sunniţii, care au boicotat alegerile din ianuarie, devenind marginalizaţi politic, resping mai ales fragmentele referitoare la federalism care, în opinia lor, urmăresc divizarea ţării. Z. Khalilzad s-a întâlnit cu Abdel Aziz al-Hakim, liderul principalului partid şiit, Consiliul Suprem al Revoluţiei Islamice din Irak, şi s-a deplasat în Kurdistan unde a discutat cu preşedintele Irakului, Jalal Talabani, şi cu cel regional, Masud Barzani.

                   Cererile vizează includerea în text a frazei "Irakul este o singură naţiune, iar Constituţia îi garantează unitatea" şi "confirmarea utilizării limbii arabe chiar şi în Kurdistan", a declarat preşedintele comitetului de redactare a Constituţiei, şiitul Humam Hammudi. A treia propunere prevede ca orice adăugare la text să fie efectuată "printr-un vot de două treimi a membrilor Adunării şi nu prin referendum". În afara acestor cereri, sunniţii mai doresc ca "formarea unei noi regiuni în Irak să fie decisă prin votul a două treimi din Adunare", a declarat Imad Ahmed, membru al PDK. 

                   În proiectul de text actual, mecanismele de creare a regiunilor federale sunt foarte libere, sunniţii fiind astfel îngrijoraţi de riscul stabilirii unui stat-embrion şiit, bogat în petrol, în sudul ţării. Preşedintele comitetului de redactare a impus, totuşi, limite la amendarea textului. "Anularea sau modificarea unor lucruri nu este acceptabilă, dar este totuşi posibilă o adăugire", a subliniat el, criticând amestectul americanilor pentru a face auzită vocea sunniţilor."Nu doresc să intru în astfel de negocieri, pentru că ar reîncepe discutarea textului de la început", a precizat el. "Acest text este un proiect. El poate fi modificat oricând înainte de 15 octombrie", a declarat însă deputatul kurd, membru al comitetului de redactare, Mahmud Othman. "În prezent, doar o intervenţie politică hotărâtă din partea Statelor Unite ar permite crearea unui proces politic care să împiedice o revoltă", a avertizat International Crisis Group. "Îngrijorarea referitoare la izbucnirea unui război civil ar putea deveni realitate, în cazul în care Constituţia nu va fi adoptată la 15 octombrie şi nu va fi format un Guvern după alegerile din decembrie 2005”, a subliniat organizaţia.

*

                   Ministrul irakian de interne, Bayan Baqer Solagh, a apreciat că organizaţia Al-Qaeda din Irak, condusă de Abu Musab al-Zarqawi, intenţionează să îşi transfere operaţiunile în ţările vecine. "Cred că, după operaţiunea de la Tal Afar, teroriştii şi-au dat seama că nu mai au loc în Irak şi, în consecinţă, se gândesc cu seriozitate să se retragă din ţară", a declarat ministrul irakian. El şi-a susţinut declaraţiile bazându-se pe un document trimis iordanianului Abu Musab al-Zarqawi de către Abu Azzam, prezentat ca fiind numărul doi în ierarhia organizaţiei teroriste şi a cărui moarte a fost anunţată la 27 septembrie de către armata americană, la finalul unei operaţiuni care s-a desfăşurat la Bagdad. „În document, Abu Azzam subliniază importanţa transferării experienţei din Irak spre ţările vecine”, a precizat responsabilul irakian. La sfârşitul lunii septembrie, forţele americane şi cele irakiene au efectuat o vastă operaţiune în oraşul Tal Afar (nord-vestul Irakului), care a permis, potrivit autorităţilor de la Bagdad, să elimine rebelii şi combatanţii străini infiltraţi din Siria. În timpul operaţiunii, cei circa 10.000 de soldaţi americani şi irakieni au ucis 150 de rebeli şi au capturat alţi 700. 

                   3. Discuţii privind începerea negocierilor de aderare a Turciei la Uniunea Europeană

                   Parlamentul European s-a pronunţat, la 28 septembrie a.c., într-o rezoluţie având caracter consultativ, pentru deschiderea negocierilor de aderare a Turciei la UE la 3 octombrie, insistând, totuşi, ca această ţară să recunoască genocidul armean şi Republica Cipru. Rezoluţia a fost votată cu 356 de voturi pentru, 181 împotrivă şi 125 de abţineri. Textul constată că, potrivit aprecierilor Comisiei şi Consiliului, "Turcia a îndeplinit oficial ultimele condiţii necesare pentru deschiderea negocierilor de aderare la data de 3 octombrie 2005". 

                   În aceeaşi zi, Parlamentul European a amânat din nou votul privind protocolul din 29 iulie de extindere a Acordului de uniune vamală a Turciei cu UE la cele zece noi state membre ale Uniunii, printre care Cipru. La cererea Partidului Popular European, eurodeputaţii au votat amânarea cu 311 voturi pentru, 285 împotrivă şi 63 de abţineri. Liderul grupului PPE în Parlamentul European, Hans-Gert Poettering, şi-a justificat iniţiativa prin refuzul repetat al Turciei de a recunoaşte Ciprul şi de a permite accesul vaselor şi avioanelor cipriote în porturile şi aeroporturile sale. Votul Parlamentului European asupra protocolului din 29 iulie este necesar pentru intrarea sa în vigoare, dar nu şi pentru deschiderea negocierilor de aderare a Turciei la UE, Protocolul nefiind ratificat nici de Adunarea Naţională a Turciei.

                   Potrivit analiştilor şi experţilor europeni, negocierile de aderare a Turciei la UE, care ar urma să dureze cel puţin zece ani, fără nici o garanţie de integrare, ar permite acestei ţări să-şi modifice legislaţia în acord cu reglementările europene. Potrivit proiectului-cadru al negocierilor, prezentat în luna iunie de Comisia Europeană, procesul de negociere care a început la 3 octombrie la Luxemburg va fi împărţit în 35 de capitole. De la libera circulaţie a bunurilor şi persoanelor până la politica externă, trecând prin securitatea din domeniul alimentaţiei sau educaţia şi cultura, Turcia va trebui să aplice legislaţia comunitară, iar ritmul negocierilor va depinde de capacitatea sa de a pune în practică aceste obligaţii. Fiecare dintre cele 35 de capitole va fi deschis şi apoi închis printr-un vot unanim al statelor membre, înaintea unui vot final privitor la eventuala aderare, tot unanim. 

                   În cazul unui eşec, UE va trebui să se asigure că "Turcia va fi pe deplin ancorată în structurile europene printr-o legătură foarte puternică", potrivit documentului Comisiei, care a fost discutat de statele membre până la 3 octombrie. Austria, ca şi alţi opozanţi ai aderării Turciei, a adus în discuţie posibilitatea unui parteneriat privilegiat, eventualitate categoric respinsă de Guvernul turc. Proiectul Comisiei Europene, mai riguros decât principiile impuse precedenţilor candidaţi, insistă şi asupra posibilităţii blocării procesului. 

"În cazul în care Turcia ar încălca serios şi repetat principiile libertăţii, democraţiei, respectarea drepturilor omului şi a libertăţilor fundamentale, atunci negocierile de aderare ar putea fi suspendate la propunerea Comisiei şi printr-o decizie a statelor membre, cu majoritate calificată”, potrivit proiectului-cadru. 

                   Turcia a sugerat că deschiderea negocierilor de aderare la Uniunea Europeană depinde de conţinutul cadrului negocierilor. "Este normal să facem pasul final după clarificarea totală a cadrului negocierilor şi propria evaluare a acestuia", a declarat purtătorul de cuvânt al Ministerului de Externe al Turciei, Namik Tan. 

                   Ministrul turc de externe, Abdullah Gul, a cerut Uniunii Europene să trateze Turcia în baza aceloraşi criterii obiective ca în cazul altor state, după deschiderea negocierilor de aderare. "Ne aşteptăm să fim trataţi în baza aceloraşi criterii obiective ca în cazul altor state, atât democratice, cât şi politice, economice şi juridice. Dacă ni se impun clauze speciale care ne-ar revolta, atunci să fim clari, nu vom răspunde pozitiv", a precizat A. Gul. Şeful diplomaţiei turce a subliniat că dacă UE ar adopta o astfel de atitudine, "ar însemna că de 40 de ani se face un joc, lumea este înşelată şi se semnează angajamente fără valoare". 

                   Obiectivul declarat al Guvernului turc este obţinerea unei aderări cu drepturi depline la UE, după 40 de ani de relaţii complicate între Turcia şi statele europene, dar opinia publică din Turcia pune sub semnul întrebării viitorul ţării în cazul eşecului acestui proiect. Divergenţele dintre cei 25 de membri UE în legătură cu Turcia, ţară cu 70 de milioane de locuitori, situată pe două continente, provoacă îngrijorare şi în rândurile populaţiei turce, neliniştită şi de posibilitatea ca guvernul turc să renunţe la negocieri în cazul în care Uniunea Europeană va insista asupra subiectului recunoaşterii Ciprului. 

                   Analiştii au opinii divergente asupra acestui subiect. "Dacă Turciei i se va cere să recunoască pur şi simplu partea greacă a Ciprului înainte de începerea negocierilor, autorităţile turce vor părăsi masa negocierilor", afirmă Beril Dedeoglu, de la Universitatea Galatasaray din Istanbul. Într-o declaraţie din 29 iulie, autorităţile turce precizau că semnarea acordului de uniune vamală cu Ciprul nu echivalează cu recunoaşterea autorităţilor elene de la Nicosia, ceea ce a provocat un blocaj la nivelul UE. "Dacă Turcia suspendă procesul de negociere, acest lucru va avea urmări politice şi economice", a mai afirmat B. Dedeoglu.  

                   Şi politicienii turci îşi pun întrebări serioase şi în legătură cu cadrul de negociere, care va stabili principalele linii ale discuţiilor. Printre temerile oficialilor turci se numără şi cele privind impunerea unei derogări permanente în privinţa liberei circulaţii, chiar după aderarea Turciei la UE. "Discuţiile care încep în astfel de condiţii nu au şanse de succes", apreciază Fatih Altayli, editorialist al ziarului Sabah, citând un diplomat turc. "Nu există motive pentru a renunţa la un astfel de proiect amplu. Chiar dacă Turcia va spune nu, ţările europene nu se vor retrage, deoarece au nevoie de Turcia în Uniune", a afirmat Huseyin Bagci, profesor de relaţii internaţionale. 

*

                   Ţările din Orientul Mijlociu apreciază că o aderare a Turciei la UE ar aduce beneficii ambelor părţi, susţinând islamul moderat şi modernizarea regiunii. În bogatele monarhii petrolifere şi tradiţionaliste din Golf, liderii apreciază că „aderarea unei ţări musulmane la un club creştin ar fi benefică pentru ambele părţi implicate”, apreciază analistul Abdelhamid Al-Ansari, fost decan al facultăţii de teologie de la Universitatea din Doha. Acceptând Turcia, o ţară musulmană cu 70 de milioane de locuitori, "UE va renunţa la eticheta de «club creştin», îmbunătăţind imaginea Europei în lumea musulmană şi încurajând un model de stat islamic moderat şi democratic", consideră A. Al-Ansari. "Acest lucru va ajuta curentele moderate şi liberale din lumea islamică să facă faţă extremismului şi ideologiilor sinucigaşe în comunităţile musulmane din Occident",  a adaugat el. 

                   Fares Braizat, cercetător la Centrul de Studii Strategice din Iordania, apreciază că deschiderea negocierilor cu Turcia ar reprezenta un semn încurajator pentru arabi. "Înseamnă că Turcia poate juca un rol pozitiv în interiorul UE în privinţa politicilor europene faţă de ţările arabe şi musulmane. Arabii consideră Turcia drept un model de modernism şi democraţie, combinând tradiţionalul şi modernul. Turcia este o ţară moderată (...) Primirea sa în UE ar favoriza promovarea unui parteneriat mediteranean şi stabilirea unor politici de bună vecinătate, nu numai într-o perspectivă europeană, ci şi din punct de vedere arab", apreciază F. Braizat, adăugând că "securitatea în zona Mediteranei este atât în interesul ţărilor arabe, cât şi al Uniunii Europene". 

                   În Siria, ţară care susţine aderarea Turciei la UE, oficiali ai  partidului de guvernământ consideră că o astfel de aderare este importantă pentru Turcia şi Siria. "Siria ar deveni vecin direct cu UE, ceea ce ar contribui la îmbunătăţirea relaţiilor sale economice şi politice cu Uniunea Europeană", apreciază aceştia. 

                   Şi Libanul susţine aderarea Turciei, apreciind că Turcia nu trebuie respinsă "numai din cauză că este o ţară musulmană". Surse oficiale libaneze au declarat că "aderarea Turciei la UE va avea un impact pozitiv asupra cooperării internaţionale şi va avea efecte benefice pentru Liban". 

*

                   La 4 octombrie a.c., la Luxemburg, Uniunea Europeană şi Turcia au lansat oficial negocierile în vederea aderării acestei ţări. Şeful diplomaţiei britanice Jack Straw, a cărui ţară deţine preşedinţia semestrială a UE, s-a declarat încântat să ureze bun venit Tuciei, dar a reamintit că drumul care aşteaptă această ţară înainte de integrarea efectivă în UE nu prezintă garanţii. "Procesul de aderare va fi riguros şi va reprezenta o provocare. Dar avem încredere în determinarea dumneavoastră şi vă vom susţine în eforturile pe care le depuneţi. Suntem fericiţi să lansăm astăzi împreună acest proces", a declarat J. Straw. 

                   De asemenea, cu prilejul aceleiaşi reuniuni, Uniunea Europeană şi Croaţia au deschis oficial negocierile de aderare, după o ceremonie similară cu cea a Turciei. Iniţial, negocierile cu Croaţia urmau să înceapă în martie a.c., dar au fost amânate din cauza lipsei de colaborare a autorităţilor croate cu Tribunalul Penal Internaţional pentru fosta Iugoslavie. Procurorul TPI, Carla Del Ponte, a declarat la Luxemburg că de câteva săptămâni guvernul de la Zagreb cooperează deplin cu această instanţă. Dintre cei 25 de membri ai UE, Austria a fost principalul susţinător al deschiderii imediate a negocierilor de aderare cu Croaţia. 

                   4. Lucrările summit-ului UE-Rusia

                   La 4 octombrie a.c., la Londra, a avut loc summit-ul Rusia - Uniunea Europeană. Pe lângă preşedintele rus, Vladimir Putin şi premierul britanic, Tony Blair, la lucrările summit-ului au mai participat preşedintele Comisiei Europene, Jose Manuel Durao Barroso, comisarul european pentru relaţii externe, Benita Ferrero-Waldner şi cel pentru comerţ, Peter Mandelson.

                   Premierul britanic, Tony Blair, a apreciat că Uniunea Europeană şi Rusia au mai degrabă interese comune, decât o relaţie de dependenţă, în pofida faptului că UE importă cantităţi enorme de hidrocarburi din Rusia. "Ceea ce căutăm este să ne asigurăm aprovizionarea energetică pentru viitor şi să rezolvăm probleme cum ar fi criminalitatea şi terorismul, în care avem un interes comun cu Rusia", a declarat T. Blair. "Nu cred că avem o relaţie de dependenţă, indiferent că este vorba despre partea rusă sau europeană. Există, mai degrabă, o recunoaştere a unei serii de interese comune", a adăugat el. "Am toată încrederea în această relaţie, nu numai din cauza relaţiilor personale bune, ci şi pentru că există interese puternice între noi", a adăugat premierul britanic. 

                   "Discursurile pe tema pierderii independenţei economice sunt exagerate", a afirmat, la rândul său, preşedintele rus. "Rusia este un partener fiabil", a declarat V. Putin, subliniind că, fără producţia asigurată de Rusia, preţul petrolului ar fi chiar mai ridicat. Preşedintele rus a afirmat că Rusia va  permite europenilor să ia parte la procesul de producţie a gazului din această ţară, iar statele europene permit, la rândul lor, Rusiei să se implice în procesul de distribuţie a energiei electrice în Europa. Rusia furnizează Uniunii Europene aproximativ jumătate din necesarul de gaz natural şi o treime din necesarul de petrol.

                   Rusia şi Uniunea Europeană au ajuns la un acord pe tema vizelor şi a readmisiei imigranţilor. Consilierul prezidenţial Serghei Iastrjembsky susţine că acordul ar trebui semnat până la sfârşitul anului. "Credem că este un pas esenţial, real şi practic către implementarea planurilor asupra cărora am căzut de acord în prealabil. Considerăm acest acord un pas către eliminarea vizelor", a declarat preşedintele rus Vladimir Putin. Facilităţile privind vizele exceptează unele categorii de cetăţeni ruşi şi europeni, cum ar fi studenţi, cercetători, politicieni, diplomaţi şi oameni de afaceri. Rusia a încheiat deja acorduri pe tema vizelor cu Germania, Italia şi Franţa. V. Putin a precizat că Rusia nu a renunţat la poziţia sa în cadrul acordului de readmisie, ci doar a modificat-o. "Nu cred că am înregistrat regrese", a declarat el, adăugând că poziţia ministrului rus de externe "s-a modificat substanţial în timpul discuţiilor". 

                   Procesul de readmisie presupune ca Rusia să accepte imigranţii deportaţi care au intrat ilegal în UE de pe teritoriul Rusiei. Anterior, Rusia a refuzat să primească cetăţenii unor state terţe care au intrat pe teritoriul european din Rusia, de teamă ca aceştia să nu rămână în ţară.

                   5. Problema armamentului nuclear iranian

                   Trimiterea Iranului în faţa Consiliului de Securitate al Naţiunilor Unite ar agrava tensiunile din Orientul Mijlociu, a declarat, la 26 septembrie a.c., la Viena, vicepreşedintele iranian Gholamreza Aghazadeh, în faţa adunării generale a Agenţiei Internaţionale pentru Energie Atomică (AIEA). "O sesizare a Consiliului de Securitate ar provoca fără îndoială o reacţie în lanţ de evenimente, acţiuni şi reacţii, care ar agrava tensiunile şi ar face şi mai instabilă situaţia politică deja fragilă din regiune", a declarat vicepreşedintele iranian. Oficialul iranian a catalogat drept „absurdă şi politică” adoptarea de către Consiliul guvernatorilor AIEA a unei rezoluţii europene ce permite trimiterea dosarului nuclear iranian la Consiliul de Securitate al ONU.  Potrivit vicepreşedintelui iranian, această iniţiativă arată că "anumite dosare pot atinge limitele absurdului atunci când politica prevalează asupra misiunilor obişnuite ale Agenţiei”. 

                   Gholamreza Aghazadeh a afirmat că măsura, adoptată prin vot, a fost luată la presiunea Statelor Unite şi a Uniunii Europene şi că inspectorii AIEA nu au descoperit în Iran nici o deturnare a materialelor nucleare în scopuri militare. Agenţia pentru siguranţă nucleară a ONU a apreciat, totuşi, că activităţile clandestine ale Iranului timp de aproape două decenii constituie o încălcare a Tratatului de Neproliferare Nucleară a cărui respectare este însărcinată să o supravegheze. 

                   Consiliul guvernatorilor, în faţa căruia directorul general Mohamed ElBaradei va prezenta un raport pe această temă, va decide măsurile ce trebuie luate la următoarea sa reuniune, la sfârşitul lunii noiembrie. "Iranul trebuie să-şi respecte obligaţiile internaţionale şi să ia măsurile adecvate pentru ca întreaga lume să fie sigură că programul său nuclear este exclusiv civil", a declarat ambasadorul Statelor Unite la AIEA, Gregory Schulte.

                   Ministerul iranian de externe a avertizat că Iranul ar putea relua activităţile de tratare a uraniului, ca reacţie la tentativele europene şi americane de a trimite dosarul nuclear iranian în faţa Consiliului de Securitate al Naţiunilor Unite. Ministerul de Externe a anunţat, într-un comunicat, că "dacă Agenţia Internaţională pentru Energie Atomică nu îşi modifică rezoluţia sau dacă insistă să o aplice, Iranul va fi constrâns să revină asupra tuturor concesiilor voluntare, mai ales în legătură cu aplicarea protocolului adiţional la Tratatul de Neproliferare Nucleară, care autorizează inspecţiile inopinate şi verificarea instalaţiilor nucleare”. Purtătorul de cuvânt al ministerului, Hamid Reza Assefi, a subliniat că această avertizare se referă şi la producerea de uraniu îmbogăţit, care se foloseşte la obţinerea combustibilului pentru centralele nucleare civile, dar poate servi şi în procesul de fabricare a bombei atomice. "Suspendarea activităţilor de îmbogăţire a uraniului figurează, de asemenea, printre concesiile la care vom renunţa şi vom introduce alte măsuri sau acţiuni pe agendă", a avertizat H. Assefi. 

                   Iranul va rezista presiunilor marilor puteri pentru a-şi putea dezvolta programul nuclear şi, în special, pentru a continua activităţile de îmbogăţire a uraniului, a declarat, la rândul său, Ali Larijani, responsabil de programul nuclear al acestei ţări. "Pentru a dezvolta tehnologia nucleară, Iranul nu are altă opţiune decât de a rezista presiunilor marilor puteri. Suntem membri ai Agenţiei Internaţionale pentru Energie Atomică şi dorim să continuăm activităţile de tratare a uraniului în cadrul Agenţiei", a afirmat responsabilul iranian. El a subliniat că Iranul "nu va accepta suspendarea activităţilor ultrasensibile, nu va ratifica protocolul adiţional la Tratatul de Neproliferare Nucleară şi nu va renunţa la uzina de apă grea de la Arak", aşa cum solicita rezoluţia adoptată de AIEA. "Ostilitatea Statelor Unite şi opresiunea mondială nu se limitează la activităţile nucleare; se opun regimului islamic şi, după criza nucleară, vor face presiuni asupra Iranului în legătură cu situaţia drepturilor omului, problema palestiniană sau alte chestiuni", a mai declarat A. Larijani. "Două cicloane şi eşecul din Irak au afectat Statele Unite, care nu mai au capacitatea de a ataca un obiectiv atât de dur precum Iranul. Fiţi siguri că nu vor îndrăzni să atace Iranul. Ameninţând cu sesizarea Consiliului de Securitate, încearcă pur şi simplu să ne facă să ne sinucidem", a afirmat el.

                   Preşedintele Parlamentului iranian, Gholam-Ali Hadad Adel, a avertizat Israelul să nu recurgă la un atac împotriva instalaţiilor nucleare iraniene, în caz contrar promiţându-i o lecţie exemplară. "Dacă Israelul va face gestul stupid de a ataca instalaţiile nucleare, aşa cum a făcut în Irak în 1981, îi promitem o lecţie exemplară pe care nu o va uita niciodată", a declarat responsabilul iranian. El a dat asigurări că Iranul nu va face concesii în privinţa programului nuclear, nici măcar în eventualitatea sesizării Consiliului de Securitate ONU. 

                   Israelul a cerut de mai multe ori regimului iranian să renunţe la ambiţiile nucleare. Recent, ministrul israelian de externe, Sylvan Shalom, a solicitat AIEA şi ONU să împiedice regimul de la Teheran să obţină arme nucleare, afirmând că în joc sunt securitatea şi stabilitatea planetei.

